Polisie is slaggereed in Senekal | Netwerk24
Deur Alet van der Walt 15 Oktober 2020 19:30
Wie ook al Vrydag in Senekal wil moeilikheid maak, sal by 'n vasberade polisiediens verby moet kom.
Polisielede van oor die Vrystaat heen en selfs uit Gauteng was reeds Donderdag in die dorp ontplooi om Vrydag die vrede te bewaar. Buite die dorp is padversperrings opgerig om seker te maak mense hou by die Vuurwapenwet.
Niemand sal blykbaar toegelaat word om met 'n vuurwapen enige van die drie byeenkomste by te woon nie.
Julius Malema, EFF-leier, met sy volgelinge gaan in die dorp byeenkom "ter beskerming van die demokrasie".
Dié groep is die naaste aan die hofgebou waar die plaasvoorman Brendin Horner (22) se vermeende moordenaars verskyn.
Sowat 'n kilometer weg gaan nog 'n groep teen die hoofpad vergader. AfriForum-lede kom by die kommandokantore byeen. Nie een van die groepe sal toegelaat word om in die dorp rond te beweeg nie en 'n sterk polisieteenwoordigheid behoort Vrydag te verseker dat mense by die reëlings hou.
Inwoners van die dorp het Donderdag midde die voorbereidings met hul dagtake aangegaan en gesê hulle het gebid dat dinge vreedsaam verloop.